Staatsrede 2019: Staatsamptenare eis antwoorde, oplossingsDie Vereniging van Staatsamptenare (VSA) het ŉ beroep op pres. Cyril Ramaphosa gedoen om besonderhede te verskaf oor hoe presies hy beplan om ŉ hele rits kwessies aan te pak. Dit sluit in sy strategie om trae ekonomiese groei, korrupsie, misdaad en vermorsing deur die regering en staatsbeheerde ondernemings (SBO’s) om te keer, asook hoe hy jeugwerkloosheid en ŉ verbetering in dienslewering gaan verseker. Ramaphosa lewer vanaand sy staatsrede in die parlement. Die VSA sê ook Ramaphosa moet groter duidelikheid gee oor planne om Eskom te ontbondel. Die president het vroeër vanjaar aangekondig die sukkelende kragreus gaan in drie afdelings verdeel word. Ramaphosa se staatsrede is sy eerste groot kans om die regerende party se beleid behoorlik uiteen te sit. “Daar moet gefokus word op die verbetering van doeltreffendheid en die oplos van tegniese en operasionele probleme, asook om Eskom se balansstaat te verbeter,” het die VSA in ŉ verklaring gesê. “Daar kan nie langer van die Openbare Beleggingskorporasie verwag word om staatsamptenare se pensioengeld te vermors op pogings om Eskom en ander mislukkende SBO’s te red nie. Die tesourie kan ook nie aanhou om nimmereindigende waarborge uit te reik nie wat die fiskus onder druk plaas, terwyl belastingbetalers opdok.” Die VSA sê daar is heelwat plek waar bespaar kan word. Wydverspreide korrupsie moet vasgevat en strukturele ondoeltreffendheid in die staat omgekeer word. Die vereniging is ook bekommerd oor die toestand van staatsinfrastruktuur en sê staatsamptenare se werkplekke is dikwels lewensgevaarlik, terwyl hulle in oorbevolkte tronke, swak toegeruste hospitale, klinieke, staatskantore en skole moet probeer werk. Die VSA sê die regering se plan om boonop vroeë aftredepakkette aan staatsamptenare tussen 55 en 59 jaar oud te gee, gaan lei tot die wegkalwing van vaardigheid en kennis in die staatsdiens.